Schibsteds første kryptoprosjekt: Ethereum-basert leveringstjeneste

I høst ansatte Schibsted sin første blokkjedesjef. Nå har de utviklet sitt første prosjekt.

HACKATHON: En rekke Schibsted-utviklere var nylig samlet for å bygge konsernets første kryptoprodukt – en leveringstjeneste basert på blokkjedteknologi med kryptovaluta som betaling. Fra venstre: Utvikler Mats Julian Olsen og Schibsteds blokkjedesjef Fredrik Haga. Vis mer byoutline Foto: Sindre Hopland

Publisert: Publisert: 15. april 2018 21:15

Norges største mediekonsern vil ikke ligge bakpå når det kommer til ny teknologi.

Nå har de utviklet sitt første produkt for leveringstjenesten Helthjem som ved hjelp av smartkontrakter og ethereum-nettverket sender pakker fra sender til mottaker og utløser betaling.

Helthjem har i dag en lignende løsning av tradisjonell art, hvor kunder kan sende pakker fra dør til dør ved hjelp av distribusjonsnettverkene til Schibsted, Amedia og Polaris.

– Vi kunne i praksis satt dette i produksjon nesten umiddelbart, men det hjelper lite når ingen bruker ethereum, sier Schibsteds blokkjedesjef Fredrik Haga etter presentasjonen hvor det ferdige produktet ble presentert.

Ethereum er verdens nest største kryptovaluta målt i markedsverdi, ifølge Coinmarketcap.

NYTT PRODUKT: Slik illustrerer Schibsted sitt første blokkjedeprodukt, hvor man betaler for sending av en pakke. Hele prosessen fra pakken er sendt til den mottas, registreres og styres av en smart-kontrakt på ethereum-nettverket. Vis mer byoutline Foto: Schibsted

Haga sier at mange undervurderer hvor raskt slike produkter kan bli en realitet.

– Jeg tror det tar et par år før det vi bygger av blokkjede-produkter settes ut i stor skala i den virkelige verden, men alt er klart for at man bruke dette i morgen. Det er ikke så altfor mye som må klaffe for at disse produktene faktisk havner i folks hender.

Forventet fra ledelsen



Helthjem bruker løsninger fra selskapet Distribution Innovation (DI) som er eid av Schibsted og Amedia.

Teknologidirektør i DI Frode Finnes Larsen sier fokuset på blokkjeder har støtte fra høyeste hold.

– Det er en klar forventning fra toppen at vi skal eksponere oss for slik teknologi, selv om vi ikke vil tjene penger på dette på et par år, sier han og fortsetter:

– Det vi har klart i dette nye produktet, er å knytte sammen den fysiske verden og blokkjedeteknologi.

Han forklarer at ethereum-kontrakten i prinsippet gjør Helthjems tjeneste både raskere og billigere.

Les også Avlyser milliardavtale med norsk kryptoselskap: – Et korthus av risiko

– En slik smart-kontrakt vi har bygget, erstatter jo alt av avregningskontorer (clearing house) som vanligvis må sørge for oppgjør av fordringer og tilgodehavender, sier Larsen.

Neste steg for Helthjems nye ethereum-produkt blir å teste det med ordentlige brukere, sier blokkjedesjef Haga.

Han sier få forstår hva som er mulig å bygge på kort tid ved hjelp av kryptoteknologi.

– Hvis jeg hadde gått ned til en hvilken som helst norsk bank sammen med våre utviklere og spurte om vi kunne få bygge en smart-kontrakt som sikrer en pakke og betaler begge parter i handelen på deres systemer, og det i løpet av en dag, hadde de bare ristet på hodet.

GJENNOMGANG: Schibsteds blokkjedesjef Fredrik Haga forklarer til en rekke kolleger hvordan deres nyeste produkt, en ethereum-basert leveringstjeneste fungerer. Vis mer byoutline Foto: Sindre Hopland

Avhengig av blokkjedeteknologi

Av alle teknologier DI jobber med fremover, er blokkjeder en av de viktigste, sier teknologidirektør Larsen.

– Logistikknettverk blir mer og mer avanserte, og jeg tror ikke vi vil klare denne utviklingen uten blokkjedeteknologi, forklarer han.

Han mener også at kompetanse på blokkjedeteknologi er essensielt for å skaffe seg de beste utviklerne.

TEK-DIREKTØR: Teknologidirektør i Distribution Innovation Frode Finnes Larsen sier ledelsen forventer at de er oppdatert på blokkjedeteknologi. Vis mer byoutline Foto: Distribution Innovation (DI)

– Utviklerne elsker å jobbe med blokkjedeteknologi, og vi merker responsen når vi snakker om dette på intervjuer.

Han sier det er en vanlig misforståelse at det først og fremst er finansbransjen som kan ta nytte av denne typen teknologi.

– Innen logistikk er det utrolig mange muligheter når det kommer til blokkjeder.

Blokkjedesjef Haga har brukt det meste av sin tid på å reise rundt i konsernet og oppdatere de ansatte på mulighetene som finnes ved bruk av blokkjedeteknologi. Den rollen forandrer seg nå.

– Nå som jeg har jobbet med å introdusere temaet blokkjeder i Schibsted, er det jo naturlig at vi begynner å bygge produkter, noe som også er forventet.

Haga ser ikke bort ifra at Schibsted om ti år kan være kjent som selskapet som tok i bruk blokkjedeteknologi tidlig.

E24 Dine Penger AS er et heleid datterselskap av VG og en del av Schibsted-konsernet. Enkelte ansatte i E24 har aksjer i Schibsted.

Her kan du lese mer om Digital valuta Teknologi